Adwumakuo a ɛhwɛ Nuane ne Nnuro so (FDA) de kↄkↄbↄ aba abↄntene de abɛto nnipa nyinaa anim sɛ, wↄnhwɛ AIA Wudy ne Pavo sↄsegyi no die no yie.
Wↄde wei too dwa berɛ a wↄhunuu sɛ Itali foↄ mpanimfoↄ no hunuu sɛ Listeria mmoawa no bi aba saa sↄsegyi a wↄde akokↄ nam yɛ no a Agricola Tre Vali yɛ de ba dwa so no mu.
Wↄkyerɛ sɛ ɛnam akuo mmienu a wↄn nↄma a ɛdeda soↄ ne 1785417 ne 01810919 a wↄn berɛ a wↄde bɛsɛe yɛ Obubuo da a ɛtↄ so 30 wↄ afe 2022 mu no ka ho.
FDA kyerɛ mu a, deɛ ɛrekↄ so wↄ Europe ne aman nkaeɛ so no akyiri no, wↄn nso de nhwehwɛmu dwumadie agu akwan mu wↄ dwadie mu ahunu Pavo Franfurt sↄsegyi a berɛ a ɛde bɛsɛe ne Obubuo wↄ 2022 mu no bi wↄ Firaw mantam mu.
Enti wↄde wↄn nsa ato ɛnam yi so sɛ wↄbɛkↄ akↄto agu beaeɛ a ɛsɛ sɛ wↄto guo no yie. Seesei deɛ, AIA Wudy sↄsegyi no bi nni Ghana dwa so bio.
Wei akyi no, FDA de akwankyerɛ ato dwa sɛ obiara a ↄwↄ saa nam yi bi no mfa nkↄ wↄn ↄfese ahodoↄ a ɛwowↄ wↄn mantam mu anaa ↄfese kɛseɛ no mu.
FDA de wↄn nsɛm no wiee sɛ; “FDA hyɛ mo bↄ sɛ, wↄn a wↄyɛ nhwehwɛmu de wↄn ani di nneɛma akyi no rekↄ so ara de wↄn ani adi nneɛma akyi wↄ ɛdwa mu wↄ saa nam a yɛabobↄ din yi ho.”
Listeria yareɛ yi yɛ yareɛ bi a ɛnam aduane so ba a ɛyɛ hu yie ma apemfoↄ, ne wↄn a wↄadi boro mfeɛ 65 a wↄn nkwa mmoa no ago. Ɛnna fam sɛ wↄn a wↄn apↄmuden si pi no bɛnya saa yareɛ yi bi, nanso ɛyɛ hu ma mmↄfra a wↄnwoo wↄn, wↄn a wↄawo wↄn mono, ne nnipa a wↄn nkwa mmoa no nni ahoↄden. Sɛ wohunu no ntɛm na wofa antibiotics no bi ntɛm so a, ɛtumi yi yareɛ Listeria yi firi hↄ.
Listeria mmoawa yi tumi tena firiigyi mu, mpo sɛ ɛyi bolↄↄgo a, ne saa nti, ɛsɛ sɛ wↄn a wↄbɛtumi anya yareɛ yi bi ntɛm so no bɛtwe wↄn ho afiri nnuane ne ɛnam a sa listeria mmoawa yi bi bɛtumi atena mu no ho.
